b'\n_START_ARTICLE_\nVelika nagrada \xc5\xa0panije 1996\n_START_SECTION_\nPred dirko\n_START_PARAGRAPH_\nPo petih zmagah na \xc5\xa1estih dirkah te sezone, le na Veliki nagradi Monaka, ko so do cilja pripeljali vsega \xc5\xa1tiri dirka\xc4\x8di, je svojo edino zmago v karieri dosegel Olivier Panis, je mo\xc5\xa1tvo Williams-Renault veljalo za velikega favorita.\n_START_SECTION_\nKvalifikacije\n_START_PARAGRAPH_\nNa kvalifikacijah, ki so potekale v suhem vremenu, je najbolj\xc5\xa1i \xc5\xa1tartni polo\xc5\xbeaj pri\xc4\x8dakovano osvojil Damon Hill, pred mo\xc5\xa1tvenim kolegom, Jacquesom Villeneuvom. Tretji Michael Schumacher je zaostajal \xc5\xbee skoraj za sekundo, do desetega mesta pa sledili \xc5\xa1e Jean Alesi, Gerhard Berger, Rubens Barrichello, Olivier Panis, Johnny Herbert in Mika H\xc3\xa4kkinen.\n_START_SECTION_\nDirka\n_START_PARAGRAPH_\n\xc5\xbde celo no\xc4\x8d iz sobote na nedeljo je mo\xc4\x8dno de\xc5\xbeevalo, tako da je bila steza dodobra namo\xc4\x8dena, de\xc5\xbeevje pa se je \xc5\xa1e nadaljevalo. Pred dirko je bilo veliko govora tudi o lete\xc4\x8dem \xc5\xa1tartu za varnostnim avtomobilom, toda na Hillovo \xc5\xbealost, ki bi imel v tem primeru kot vodilni prednost, so se odlo\xc4\x8dili za \xc5\xa1tart z mesta. V ogrevalnem krogu je obti\xc4\x8dal Mika Salo, zato je moral \xc5\xa1tartati iz boksov v rezervnem dirkalniku._NEWLINE_Hill je \xc5\xa1tartal po\xc4\x8dasi, toda \xc5\xa1e veliko ve\xc4\x8d te\xc5\xbeav je imel Schumacher. Izgledalo je \xc5\xbee, da se je Nem\xc4\x8dev dirkalnik pokvaril, toda z manj\xc5\xa1im \xc4\x8dasovnim zamikom mu je le uspelo speljati in z nekaj sre\xc4\x8de je kljub te\xc5\xbeavam ostal na dobrem \xc5\xa1estem mestu. Villeneuve je v prvi ovinek pripeljal kot prvi, Alesi kot drugi, tretje mesto pa je dr\xc5\xbeal Hill pred Bergerjem in Irvinom. V ozadju so se kmalu po \xc5\xa1tartu v nesre\xc4\x8do zapletli Lamy, Rosset, Coulthard in vsi so morali odstopiti. Tudi Lamyjem mo\xc5\xa1tveni kolega, Fisichella, je imel mo\xc4\x8dno po\xc5\xa1kodovan dirkalnik in ob koncu prvega kroga odstopil. V 2. krogu se je Irvine zavrtel in obti\xc4\x8dal v pesku. Olivier Panis je le nekoliko kasneje parkiral v boksih in odstopil._NEWLINE_Ob koncu prvega kroga je bil vrstni red pri vrhu Villeneuve, Alesi, Hill, Berger, Schumacher in Barrichello. Toda to se je kmalu spremenilo, saj sta se na spolzki stezi zavrtela Britanca Johnny Herbert in kmalu \xc5\xa1e vodilni v prvenstvu, Damon Hill, toda uspela sta se vrniti na stezo, izgubila pa po nekaj mest. Hill je izgubil dve in se zna\xc5\xa1el za Schumacherjem, ki je zmanj\xc5\xa1eval razliko do Gerharda Bergerja. V 4. krogu je Nemec uspel Avstrijca tudi prehiteti, kar televizijska kamera ni ujela, in za\xc4\x8del se je bli\xc5\xbeati vodilni trojici._NEWLINE_Naslednjih nekaj krogov ni pri\xc5\xa1lo do sprememb v ospredju, le Brundla je odneslo s steze, toda tudi njemu se je uspelo vrniti nazaj. Schumacher je bil zdaj v svojem razredu, saj je izbolj\xc5\xa1al najhitrej\xc5\xa1i krog kar za dve sekundi. V 7. krogu je \xc5\xbee napadal Alesija, medtem pa je Hilla \xc5\xbee drugi\xc4\x8d odneslo s steze, toda ponovno se je vrnil, zdaj na osmo mesto. Le nekoliko kasneje se je podobno pripetilo tudi Katayami. V naslednjem krogu je Schumacher v ovinku Seat corner uspel prehiteti Alesija, z manevrom ki je bil v takih pogojil videti zelo tvegan, in se zapodil za vodilnim Villeneuvom._NEWLINE_V 10. krogu je Hill zopet izgubil nadzor nad dirkalnikom in tokrat je moral po rahlem tr\xc4\x8denju v ogrado odstopiti. V istem krogu pa je, ponovno v ovinku Seat corner, Schumacher uspel prehiteti \xc5\xa1e Villeneuva in se prebil v vodstvo. Hill je po dirki povedal, da po navadi na mokri stezi dirka dobro, tokrat pa je storil kar tri napake in je le upal, da ga to ne bo stalo naslova._NEWLINE_Zdaj je bilo v dirki le \xc5\xa1e dvanajst dirka\xc4\x8dev, Schumacher pa je bil \xc5\xbee v naslednjem krogu za neverjetne \xc5\xa1tiri sekunde hitrej\xc5\xa1i od Kanad\xc4\x8dana. V 15. krogu je bil vrsti red na vrhu Schumacher, Villeneuve, Alesi, Berger, Barrichello in Frentzen. Nemec pa je imel \xc5\xbee 14 sekund prednosti pred Villeneuvom in Alesijem, ki sta se borila za drugo mesto. V 15. in 16. krogu so se Verstappen, Salo in Diniz zavrteli, toda vsi so se vrnili nazaj na stezo, Salo pa je moral v 17. krogu odstopiti._NEWLINE_V 18. krogu je na \xc5\xa1tartno-ciljni ravnini Brundlu odpovedal menjalnik in nov odstop je pomenil, da je 47 krogov pred koncem dirkalo le \xc5\xa1e deset dirka\xc4\x8dev. V 21, krogu je bil vrsti red Schumacher, Villeneuve, Alesi, Berger, Barrichello, Frentzen, Verstappen, Hakinnen, Herbert, in Diniz. Toda Herbert je takoj za tem zletel s steze in odstopil._NEWLINE_Schumacher je vodil z ogromno prednostjo 40 sekund in v 24. krogu je zapeljal na postanek v bokse, ki je trajal sedem sekund, nato pa se je vrnil na stezo s prednostjo 20 sekund pred Villeneuvom, \xc5\xa1e vedno pa je vozil po tri sekunde na krog hitreje od ostalih._NEWLINE_V naslednji osmih krogih se vrstni red ni spremenil, razmere pa so se \xc5\xa1e poslab\xc5\xa1ale. V 32. krogu je Alesi po postanku padel na 7. mesto, toda imel je prosto stezo in lahko je nekaj nadoknadil proti Villeneuvu. V 34. krogu so na postanek zavili Berger, Frentzen in Verstappen, \xc5\xa1e dva kroga kasneje pa \xc5\xa1e drugo uvr\xc5\xa1\xc4\x8deni Villeneuve. Kanad\xc4\x8dan je izgubil mesto proti Alesiju, kljub temu da je bil njegov postanek dve sekundi kraj\xc5\xa1i od Francozovega._NEWLINE_V 40. krogu je Diniz opravil postanek v boksih, v 43, krogu pa je Schumacher drugi\xc4\x8d in zadnji\xc4\x8d zavil v bokse. Rubens Barrichello je pri\xc5\xa1el pred Bergerja, toda v 46. krogu so Brazilca poklicali v bokse zaradi te\xc5\xbeav z menjalnikom. Barrichello je nato odpeljal \xc5\xa1e en krog, nakar je odstopil. Toda ko se je \xc5\xbee preobla\xc4\x8dil, se je mo\xc5\xa1tvo odlo\xc4\x8dilo, da je dirkalnik \xc5\xa1e sposoben za dirkanje in Brazilec se je moral vrniti nazaj na stezo. Vendar \xc5\xbee po manj kot krogu je dokon\xc4\x8dno odstopil._NEWLINE_V 47. krogu je odstopil \xc5\xa1e Berger, po tem ko ga je odneslo s steze in je obti\xc4\x8dal v pesku. Le krog kasneje se je podobno pripetilo \xc5\xa1e Verstappnu, ki je bil ob tem vidno nezadovoljen._NEWLINE_Tako je v 50. krogu dirkalo le \xc5\xa1e \xc5\xa1est dirka\xc4\x8dev, Schumacher s prednostjo 65 sekund pred Alesijem, ki je imel sedem sekund prednosti pred Villeneuvom, \xc5\xa1e 28 sekund je zaostajal Frentzen, za njim pa \xc5\xa1e Hakkinen in Diniz. Tako so bili vsi, ki so \xc5\xa1e dirkali, v to\xc4\x8dkah._NEWLINE_Do konca dirke, ki se je kon\xc4\x8dala v 6. krogu zaradi preteka dveh ur od \xc5\xa1tarta, so dirka\xc4\x8di vozili v tem vrstnem, edina ki sta si bila blizu, sta bila Alesi in Villeneuve, toda Kanad\xc4\x8dan se Francozu ni uspel pribli\xc5\xbeati na manj kot dve sekundi in pol.\n_START_SECTION_\nPo dirki\n_START_PARAGRAPH_\nTo je bila prva zmaga Schumacherja za Ferrari. Nemec je pokazal odli\xc4\x8dne sposobnosti vo\xc5\xbenje v de\xc5\xbeju, ki so nesporno za ve\xc4\x8d razredov bolj\xc5\xa1e od vseh dirka\xc4\x8dev v tistem \xc4\x8dasu. Namre\xc4\x8d kljub temu, da je le prvih petnajst krogov peljal na polno, je njegov najhitrej\xc5\xa1i krog za ve\xc4\x8d kot dve sekundi hitrej\xc5\xa1i od ostalih dirka\xc4\x8dev.'